നിങ്ങള് എന്നെ തൊടുകയുമില്ല ഞാന് ഇവിടെ നിന്ന് മാറുകയുമില്ല: യു.പി പൊലീസിനോട് പ്രിയങ്ക ഗാന്ധി ഉത്തര്പ്രദേശിലെ അക്രമത്തില് കൊല്ലപ്പെട്ട നാല് കര്ഷകരുടെ കുടുംബങ്ങളെ കാണാന് എത്തിയ കോണ്ഗ്രസ് നേതാവ് പ്രിയങ്ക ഗാന്ധിയെ ഉത്തര്പ്രദേശ് പൊലീസ് ഇന്ന് പുലര്ച്ചെ തടഞ്ഞു. സീതാപൂര് പൊലീസ് ലൈനിലേക്ക് പ്രിയങ്ക ഗാന്ധി വദ്രയെ കൊണ്ടുപോകുന്നുവെന്നും അവിടെ ആളുകളോട് ഒത്തുകൂടാനും ആവശ്യപ്പെട്ട് കോണ്ഗ്രസ് ഒരു വീഡിയോ ട്വീറ്റ് ചെയ്തു. ഞായറാഴ്ചയുണ്ടായ അക്രമത്തില് 4 കര്ഷകര് ഉള്പ്പെടെ എട്ട് പേരാണ് കൊല്ലപ്പെട്ടത്. യു.പി ഉപമുഖ്യമന്ത്രി കേശവ് മൗര്യയുടെയും കേന്ദ്ര ആഭ്യന്തര സഹ സഹമന്ത്രി അജയ് മിശ്രയുടെയും സന്ദര്ശനത്തെ തുടര്ന്ന് കര്ഷകര് ഇന്നലെ രാവിലെ മുതല് യു.പിയിയിലെ ലഖിംപൂര് ഖേരി ജില്ലയില് പ്രതിഷേധം സംഘടിപ്പിച്ചിരുന്നു. മന്ത്രിമാരുടെ വാഹനവ്യൂഹത്തിലെ വാഹനം ഇടിച്ചാണ് ആളുകള് കൊല്ലപ്പെട്ടത് എന്നാണ് കര്ഷക സംഘടനകള് ആരോപിക്കുന്നത്. നിങ്ങള് കൊന്നുകളഞ്ഞ ആളുകളേക്കാള് എനിക്ക് ഒരു പ്രാധാന്യവുമില്ല. നിങ്ങള് സംരക്ഷിക്കുന്ന സര്ക്കാര് എനിക്ക് ഒരു വാറന്റ് തരട്ടെ, അല്ലെങ്കില് നിയമപരമായ ഒരു കാരണം പറയുക, അല്ലെങ്കില് ഞാന് ഇവിടെ നിന്ന് മാറില്ല, നിങ്ങള് എന്നെ തൊടുകയുമില്ല, പോലീസുകാരാല് തടയപ്പെട്ട പ്രിയങ്ക ഗാന്ധി പറഞ്ഞു. സീതാപൂരില് വച്ച് പ്രിയങ്കാ ഗാന്ധിയുടെ വാഹനവ്യൂഹം പൊലീസ് തടയുകയായിരുന്നു. അരികിലേക്ക് നീങ്ങാന് ഒരു പൊലീസുകാരി പ്രിയങ്കാ ഗാന്ധിയോട് പറഞ്ഞു. എന്നാല് ഒരു വാറന്റോ നിയമപരമായ ഉത്തരവോ ഹാജരാക്കാതെ താന് അവിടെ നിന്ന് മാറുകയില്ല എന്ന് പ്രിയങ്ക പറഞ്ഞു. നിങ്ങള് എന്നെ ആ കാറില് കയറ്റുകയാണെങ്കില് ഞാന് നിങ്ങള്ക്കെതിരെ തട്ടിക്കൊണ്ടുപോകല് കുറ്റം ചുമത്തും. കുറ്റം പൊലീസിനെതിരെ ആയിരിക്കില്ല, നിങ്ങള്ക്കെതിരായിരിക്കും, പ്രിയങ്ക പൊലീസുകാരിയോട് പറഞ്ഞു.